ฮุสนี มุบาร็อก

ฮุสนี มุบาร็อก หรือชื่อเต็มว่า มุฮัมมัด ฮุสนี อัสซัยยิด มุบาร็อก (4 พฤษภาคม ค.ศ. 1928 – 25 กุมภาพันธ์ ค.ศ. 2020) เป็นนักการเมืองและเจ้าหน้าที่ทหารชาวอียิปต์ที่ดำรงตำแหน่งประธานาธิบดีอียิปต์คนที่ 4 ใน ค.ศ. 1981 ถึง 2011
ก่อนเล่นการเมือง มุบาร็อกเคยมีอาชีพเป็นเจ้าหน้าที่ในกองทัพอากาศอียิปต์ เขาดำรงตำแหน่งผู้บัญชาการใน ค.ศ. 1972 ถึง 1975 และไต่เต้าถึงระดับพลอากาศเอกใน ค.ศ. 1973 ใน ค.ศ. 1975 เขาได้รับการแต่งตั้งเป็นรองประธานาธิบดีโดยประธานาธิบดี อันวัร อัสซาดาต และขึ้นดำรงตำแหน่งประธานาธิบดีหลังเขาถูกลอบสังหารใน ค.ศ. 1981 มุบาร็อกดำรงตำแหน่งเกือบ 30 ปี ทำให้เขาเป็นผู้นำที่ปกครองนานที่สุดนับตั้งแต่มุฮัมมัด อะลี พาชาผู้ปกครองประเทศ 43 ปีใน ค.ศ. 1805 ถึง 1848
หลังการลอบสังหารประธานาธิบดีซาดาตน้อยกว่า 2 สัปดาห์ มุบาร็อกขึ้นดำรงตำแหน่งประธานาธิบดีอย่างรวดเร็วในประชามติ ค.ศ. 1981 ที่มีผู้ชิงคนเดียว และต่ออายุวาระการดำรงตำแหน่งของเขาผ่านการออกเสียงประชามติแบบผู้สมัครคนเดียวใน ค.ศ. 1987, 1993 และ 1999 มุบาร็อกจัดการเลือกตั้งแบบหลายพรรคครั้งแรกใน ค.ศ. 2005 ด้วยแรงกดดันจากสหรัฐ ซึ่งเขาชนะการเลือกตั่้ง ใน ค.ศ. 1989 เขาประสบความสำเร็จในการฟื้นฟูสถานะสมาชิกของอียิปต์ในสันนิบาตอาหรับที่ถูกแช่แข็งตั้งแต่ข้อตกลงแคมป์เดวิดกับอิสราเอล และนำสำนักงานกลางของสันนิบาตอาหรับกลับสู่ไคโร นอกจากบทบาทในสงครามอ่าวแล้ว เขาที่รู้จักจากจุดยืนสนับสนุนในกระบวนการสันติภาพอิสราเอล–ปาเลสไตน์ แม้ว่าจะให้เสถียรภาพและเป็นเหตุผลในการเติบโตทางเศรษฐกิจ แต่การปกครองของเขากลับเข้มงวดมาก โดยมีสถานการณ์ฉุกเฉินที่ไม่ได้ยกเลิกตั้งแต่สงคราม ค.ศ. 1967 การปราบปรามฝ่ายค้านทางการเมือง หน่วยงานความมั่นคงเป็นที่รู้จักในด้านความโหดร้าย และการทุจริตแพร่หลายไปทั่ว
มุบาร็อกลงจากตำแหน่งหลังมีการประท้วง 18 วันในช่วงการปฏิวัติอียิปต์ ค.ศ. 2011 จากนั้นในวันที่ 11 กุมภาพันธ์ ค.ศ. 2011 อุมัร ซุลัยมาน รองประธานาธิบดีในขณะนั้น ประกาศว่าทั้งตัวเขาและมุบาร็อกได้ลาออกและส่งต่ออำนาจให้กับสภาสูงสุดแห่งกองทัพ
เมื่อวันที่ 13 เมษายน ค.ศ. 2011 อัยการสั่งคุมขังมุบาร็อก และลูกชายอีกสองคน คือ อะลาอ์และญะมาล เป็นเวลา 15 วัน เพื่อสอบสวนข้อกล่าวหาทุจริตและละเมิดอำนาจ จากนั้นมุบาร็อกถูกสั่งให้ขึ้นศาลในข้อกล่าวหาสังหารผู้ประท้วงที่ชุมนุมอย่างสงบระหว่างการปฏิวัติ การสอบสวนเริ่มขึ้นในวันที่ 3 สิงหาคม ค.ศ. 2011 ทำให้เขาเป็นผู้นำอาหรับคนแรกที่ถูกพิจารณาคดีในประเทศของตนเองในศาลยุติธรรมธรรมดา ณ วันที่ 2 มิถุนายน ค.ศ. 2012 ศาลอียิปต์ตัดสินจำคุกมุบาร็อกตลอดชีวิต หลังพิพากษาแล้ว มีรายงานว่าเขาประสบปัญหาสุขภาพหลายโรค ต่อมาในวันที่ 13 มกราคม ค.ศ. 2013 ศาลฎีกาของอียิปต์ (ศาลอุทธรณ์สูงสุดของประเทศ) พลิกคำพิพากษาของมุบาร็อกและสั่งให้พิจารณาคดีใหม่ ในการพิจารณาคดีใหม่ มุบาร็อกและลูกชายของเขาถูกตัดสินว่ามีความผิดฐานทุจริตเมื่อวันที่ 9 พฤษภาคม ค.ศ. 2015 และถูกตัดสินจำคุก ศาลไคโรสั่งให้คุมตัวมุบาร็อกให้อยู่ในโรงพยาบาลทหาร ในขณะที่ลูกชายของเขาได้รับการปล่อยตัวเมื่อวันที่ 12 ตุลาคม ค.ศ. 2015 มุบาร็อกได้รับการตัดสินพ้นผิดจากศาลฎีกาเมื่อวันที่ 2 มีนาคม ค.ศ. 2017 และได้รับการปล่อยตัวเมื่อวันที่ 24 มีนาคม ค.ศ. 2017
มุบาร็อกเสียชีวิตใน ค.ศ. 2020 ด้วยอายุ 91 ปี เขาได้รับเกียรติด้วยพิธีศพของรัฐและฝังอยู่ในที่ดินครอบครัวนอกไคโร
ชีวิตช่วงต้นและการศึกษา.
ฮุสนี มุบาร็อกเกิดในวันที่ 4 พฤษภาคม ค.ศ. 1928 ที่ Kafr El-Meselha เขตผู้ว่าการมุนูฟียะฮ์ ประเทศอียิปต์ เมื่อวันที่ 2 กุมภาพันธ์ ค.ศ. 1949 เขาออกจากโรงเรียนนายร้อยทหารบก และเข้าร่วมวิทยาลัยการทหารอากาศ โดยได้รับหน้าที่เป็นนักบินเมื่อวันที่ 13 มีนาคม ค.ศ. 1950 และได้รับปริญญาตรีสาขาวิทยาศาสตร์การบิน
อาชีพกองทัพอากาศ.
เขาเข้ารับการศึกษาต่อทางการทหาร ณ มหาลัยอัลฮัรบียะฮ์ จากนั้นจึงเข้ารับการศึกษาต่อวิชาการบินจากมหาลัยเญาวียะฮ์ ในปี ค.ศ. 1964 จึงเขารับการศึกษาทางการทหารระดับสูงจากวิทยาลัยทหารมิคาอิล ฟรุนซ์ สหภาพโซเวียต
ครอบครัว.
เกิดเมื่อวันที่ 4 พฤษภาคม ค.ศ. 1928 ณ จังหวัด มูนูฟียะฮ์ สมรสกับ นางซูซาน มุบาร็อก มีบุตรชายสองคนคือ อาลาอ์ มุบาร็อก และ ญามาล มุบาร็อก มีหลานสองคนที่เกิดกับอาลาอ์ มุบาร็อก คือ มูฮัมมัด และ อูมัร